Mens spillerne holder varmefri og restituerer ovenpå en travl sæson, der endte med oprykningen til Superligaen, så er der anderledes travlt på kontorerne i Vendsyssel FF. Folkene med mandat til at bruge penge har nemlig travlt med at sikre cheftræner Jens Berthel Askou en trup, der kan gøre målet om en etablering i Alka Superligaen mere realistisk. Og i dag fik Vendsyssel FF så en underskrevet kontrakt retur fra den tidligere AGF'er Mads Boe Mikkelsen. - Vi har holdt øje med Mads i et stykke tid og han passer perfekt ind i vores kultur. Han er ambitiøs, talentfuld, meget dedikeret og ekstremt hårdtarbejdende og så er han en dygtig presspiller med gode offensive kvaliteter. Desuden kender han til og trives rigtig godt med de krav, som vi gerne vil stille, da han har udviklet sig godt sammen med Mike i AGF det seneste år, siger cheftræner Jens Berthel Askou i forbindelse med kontraktunderskrivelsen.

Opsummering:
Superligaholdet fra Hjørring har været i Aarhus for at hente forstærkning inden sæsonstart.